[{"text_idx": "#000000", "text": "Dilynwch @wicipedia am bethau diddorol bob dydd"}, {"text_idx": "#000002", "text": "Dyma ddigwyddiad sydd wedi digwydd ar y dydd hwn fel y mae\u2019r enw yn awgrymu."}, {"text_idx": "#000003", "text": "Mae dolen i erthygl Wicipedia Cymraeg bob tro, ac weithiau delwedd."}, {"text_idx": "#000006", "text": "Wyddoch chi fod rhywun o\u2019r enw Dafyddt newydd greu erthygl am Eirwyn Pontsha\u0302n o\u2019r diwedd y mis hwn? Dyma uchafbwyntiau o erthyglau Wicipedia Cymraeg newydd sbon a gre\u0308wyd gan wirfoddolwyr, arwyr y we Gymraeg!"}, {"text_idx": "#000009", "text": "Fel arfer mae llai o erthyglau am fenywod adnabyddus ar brosiectau Wicipedia mewn ieithoedd gwahanol. Ar yr un pryd mae llwythi o ddolenni coch \u2013 sef cyfeiriadau at erthyglau sydd ddim yn bodoli eto- at enwau menywod."}, {"text_idx": "#000010", "text": "Dyma fy ffordd i o ddechrau prosiect tebyg yn y Gymraeg o\u2019r enw MenywodMewnCoch a gwella cynrychiolaeth menywod."}, {"text_idx": "#000011", "text": "Os ydych chi\u2019n gweld trydariad fel yr isod, ewch amdani i greu erthygl."}, {"text_idx": "#000014", "text": "Tybed os fydd pobl Cymru yn gallu rhoi rhagor o wybodaeth i ni am hen adeiladau a phobl yn y delweddau sydd ddim wedi cael eu henwi eto. Gawn ni weld yn fuan!"}, {"text_idx": "#000019", "text": "Dw i wedi gosod bots mewn PHP i bostio\u2019r cyfan yn awtomatig bob dydd. Byddan nhw yn ddiddorol i bobl gobeithio ac wedyn yn sbarduno rhagor o ymweliadau i Wicipedia, rhagor o ddysgu, a rhagor o gyfraniadau i\u2019r wefan mwyaf brysur yn y Gymraeg."}, {"text_idx": "#000020", "text": "Gadewch i mi wybod os ydych chi eisiau trafod prosiectau eraill fel apiau gwe, bots, prosesu data, ac ati."}, {"text_idx": "#000021", "text": "Diolch i Robin Owain am rai o\u2019r syniadau ac am eu cefnogaeth brwd a diolch iddo fe a WikimediaUK am gomisiynu\u2019r prosiect hwn."}, {"text_idx": "#000025", "text": "Dylech chi ystyried dilyn @haciaith ar Twitter am ddiweddariadau. (Dw i newydd ailosod ffrydiau awtomatig o\u2019r blogiadau a sylwadau i\u2019r cyfrif Twitter drwy dlvr.it \u2013 oherwydd diwedd y gwasanaeth Twitterfeed.)"}, {"text_idx": "#000026", "text": "Wicidelta/Wikidelta ar flog swyddogol Wikimedia UK"}, {"text_idx": "#000028", "text": "O ran yr enwau yr unig wahaniaeth yw\u2019r \u2018c\u2019 neu \u2018k\u2019 \u2013 Wicidelta neu Wikidelta."}, {"text_idx": "#000029", "text": "Hefyd mae Wikimedia UK wedi fy ngwahodd i ymhelaethu am Wicidelta ac mae dwy fersiwn o\u2019r blogiad newydd fynd yn fyw:"}, {"text_idx": "#000030", "text": "Wicidelta: erthyglau Wicipedia unigryw mewn 284 iaith (blogiad yn Gymraeg)\nWikidelta: glimpsing unique Wikipedia articles in 284 world languages (blogiad yn Saesneg)"}, {"text_idx": "#000031", "text": "Diolch i Llywelyn2000 am ein cyflwyno."}, {"text_idx": "#000032", "text": "Prin yw\u2019r siaradwraig neu siaradwr Cymraeg sydd ddim yn ymddiddori mewn ieithoedd gwahanol dw i\u2019n credu."}, {"text_idx": "#000033", "text": "DIWEDDARIAD 9 Rhagfyr: newydd ychwanegu rheol sy\u2019n atal erthyglau llai na 1000 nod er mwyn ceisio canfod mwy o\u2019r \u2018gorau\u2019 o bob iaith. Fe oedd \u2019na ambell i erthygl rhy fach. Gawn ni weld pa gynnwys a ddaw. Fel o\u2019n i\u2019n dweud yn y blogiad mae \u2019na rheolau eraill hoffwn i ychwanegu."}, {"text_idx": "#000034", "text": "Wikidelta: erthyglau Wicipedia unigryw mewn 284 iaith"}, {"text_idx": "#000035", "text": "Mae anturiaethau Wicipedia yn parhau gyda chyfrif arbrofol newydd @Wikidelta."}, {"text_idx": "#000037", "text": "Mae\u2019r cyfrif wrthi\u2019n mynd drwy gyfanswm o 284 iaith wahanol! Heddiw roedd e\u2019n rhannu dolenni at erthyglau mewn Gaeleg yr Alban."}, {"text_idx": "#000038", "text": "Os ydych chi wedi gweld @UnigrywUnigryw mae\u2019n weddol debyg heblaw am y ffaith bod Wikidelta yn dewis iaith wahanol bob hyn a hyn."}, {"text_idx": "#000039", "text": "Gawn ni weld faint o erthyglau ar Wikidelta sydd wir yn unigryw a faint sydd angen eu cysylltu (er enghraifft roedd rhaid i mi ymweld a\u0302 Wicipedia er mwyn cysylltu erthygl i ieithoedd eraill heddiw)."}, {"text_idx": "#000040", "text": "Dw i am flogio ar Medium cyn hir er mwyn rhannu\u2019r cyfrif gyda phobl sy\u2019n siarad ieithoedd eraill."}, {"text_idx": "#000041", "text": "Hefyd hoffwn i ddechrau fersiwn Cymraeg o gyfrif Wikidelta. Mae gwneud popeth yn Gymraeg yn bwysig i mi. Yr unig elfennau sydd yn Saesneg yw enw y cyfrif, bywgraffiad a\u2019r trydariadau am newid iaith. Felly bydd angen rhestr Gymraeg o enwau\u2019r ieithoedd i gyd. Dwedwch os ydych chi am helpu gyda job cyfieithu bach iawn."}, {"text_idx": "#000042", "text": "Diolch i Ffrancon am gyfrannu at syniad Wikidelta ac i Illtud am yr enw."}, {"text_idx": "#000043", "text": "Dadansoddi 283 iaith Wicipedia (yn ara deg) \u2013 rhan 2"}, {"text_idx": "#000044", "text": "Gorffennais ddadansoddiad o bob un iaith sydd ar gael ar Wicipedia sbel yn o\u0302l, sef cyfanswm o 283 iaith. Darllenwch y cofnod blog diwethaf am ragor o fanylion."}, {"text_idx": "#000045", "text": "Dw i wedi bod yn hynod frysur yn ddiweddar ac heb gael siawns i dacluso neu ddehongli\u2019r data yn iawn."}, {"text_idx": "#000046", "text": "Felly gad i mi wybod yn y sylwadau os ydych chi eisiau cael cipolwg ar y canlyniadau."}, {"text_idx": "#000047", "text": "Dadansoddi 283 iaith Wicipedia (yn ara deg)"}, {"text_idx": "#000048", "text": "Mae cymunedau ieithyddol yn cynnal sawl Wicipedia ac mae pob un yn wahanol. Mae rhywfaint o gyfieithu ac addasu ac mae rhywfaint o erthyglau sy\u2019n unigryw i\u2019r fersiwn Cymraeg, y fersiwn Catalaneg, y fersiwn Arabeg, ac ati."}, {"text_idx": "#000050", "text": "Pa ganran o erthyglau unigryw sydd ar y Wicipedia Cymraeg?"}, {"text_idx": "#000051", "text": "Beth am BOB iaith Wicipedia?"}, {"text_idx": "#000052", "text": "Fel mae\u2019n digwydd mae hi\u2019n eithaf rhwydd addasu\u2019r sgript feddalwedd PHP wreiddiol i edrych at ieithoedd gwahanol. Dw i wedi ymestyn y sgript tu o\u0302l i @UnigrywUnigryw er mwyn dadansoddi POB iaith ar Wicipedia yn awtomatig."}, {"text_idx": "#000053", "text": "Mae cyfanswm o 283 iaith o dan fy ystyriaeth. Mae rhai o ieithoedd yna sydd ddim yn gyfarwydd i mi o gwbl tan nawr, e.e. Wicipedia yn yr iaith \u0985\u09b8\u09ae\u09c0\u09af\u09bc\u09be."}, {"text_idx": "#000054", "text": "Allbwn y broses fydd fath o dabl o ieithoedd gwahanol. Ble mae\u2019r Gymraeg ar y siart?! Ydy\u2019r drefn ar y siart yn adlewyrchu\u2019r nifer o erthyglau yn yr ieithoedd? Neu fuddsoddiad yn yr ieithoedd?"}, {"text_idx": "#000056", "text": "Dw i\u2019n gallu ceisio ymateb i\u2019r cwestiynau uchod cyn hir..."}, {"text_idx": "#000057", "text": "Yr unig broblem gyda\u2019r sgript feddalwedd dw i wedi ysgrifennu yw\u2019r amser mae\u2019n cymryd."}, {"text_idx": "#000058", "text": "Mae fy sgript yn wneud ceisiadau i API Wicipedia, sydd yn cynnig pecyn o 20 erthygl ar hap i\u2019w dadansoddi ar y tro. Mae angen cael lot fawr o becynnau er mwyn cael data dibynadwy."}, {"text_idx": "#000059", "text": "Gwnes i ddechrau tua 12:40yp heddiw cyn mynd am dro i dre am ginio a dw i newydd gyfrif faint o ieithoedd mae\u2019r peth wedi dadansoddi ers hynny. Bydd hi\u2019n mynd trwy ieithoedd yn gyflymach yn y pen draw achos fydd ddim angen gymaint o sampl ar gyfer yr ieithoedd bychain bychain."}, {"text_idx": "#000060", "text": "Ta waeth, ar y gyfradd yma bydd hi\u2019n cymryd rhyw bedwar diwrnod i orffen!"}, {"text_idx": "#000061", "text": "Mae\u2019n rhedeg ar weinydd pell dw i\u2019n talu \u00a35 y mis amdano fe, y math o letya mae rhywun yn rhoi gwefan fach arno fe. Mae\u2019r un weinydd yn rhedeg UnigrywUnigryw felly mae hi\u2019n ddefnydd da o arian."}, {"text_idx": "#000064", "text": "Delweddau: map y byd / Kraftwerk"}, {"text_idx": "#000066", "text": "Mae arafwch newyddion Cymraeg yn gymaint o siom."}, {"text_idx": "#000067", "text": "Mae sut gymaint o newyddion pwysig wedi torri yn y pythefnos diwethaf."}, {"text_idx": "#000068", "text": "Ac mae fe bron i gyd drwy gyfrwng y Saesneg ac ieithoedd eraill."}, {"text_idx": "#000070", "text": "Cywirwch fi os mae hyn yn anghywir ond dw i ddim yn credu bod \u2019na graffeg yn Gymraeg fel y cerdyn uchod."}, {"text_idx": "#000071", "text": "Ydy llai o bethau sydd o ddiddordeb i wylwyr/ddarllenwyr Cymraeg fel ni yn digwydd yn y byd? Nac ydy."}, {"text_idx": "#000072", "text": "Ydy\u2019r newyddion yn gyffredinol yn effeithio arnom ni i raddfa lai? Nac ydy."}, {"text_idx": "#000073", "text": "Oes \u2019na diffyg awydd ar ran penaethiaid ein sefydliadau a chwmni\u0308au cyfryngol i fentro ac ymdrechu i adrodd newyddion \u2018poeth\u2019 yn Gymraeg tra bod e\u2019n digwydd? Oes."}, {"text_idx": "#000074", "text": "Oes \u2019na llai o gystadleuaeth ymhlith mentrau newyddion Cymraeg, llai o gystadlu am sylw drwy geisio adrodd yn gyflym? Oes."}, {"text_idx": "#000076", "text": "Mae newyddion yn ddrud. Yn y Saesneg mae\u2019r Guardian wedi dechrau adrodd rhagor o newyddion o\u2019r UDA achos dyna le mae mwy o lygaid a mwy o farchnad hysbysebion. Mae hyn yn her fach i newyddion am wledydd Prydain, heb so\u0302n am y Gymraeg."}, {"text_idx": "#000077", "text": "Wrth gwrs mae amddiffyn y gwaith da sy\u2019n digwydd eisoes yn Gymraeg yn digon o her drwy\u2019r amser."}, {"text_idx": "#000078", "text": "Er nad ydynt yn defnyddio\u2019r union dermau mae plant weddol ifanc yn sylweddoli bod newyddion yn Gymraeg yn arafach."}, {"text_idx": "#000079", "text": "Mae plant yn gweld pethau fel hyn mewn byd yr oedolion fel y niferoedd cymharol isel o gemau fideo, ffilmiau, cylchgronau, bwydlenni, crysau-t, hysbysebion, ac ati yn Gymraeg. Gweler hefyd: os nad yw Prif Weinidog Cymru yn defnyddio\u2019r Gymraeg maen nhw yn sylwi."}, {"text_idx": "#000080", "text": "Fydda i ddim yn hapus nes bod newyddion yn Gymraeg cystal a\u0302 newyddion Saesneg \u2013 cyflym, rhyngwladol, amrywiol, amlgyfrwng, dwfn, cyfoethog. Fydda i ddim yn hapus nes bod y cyfryngau yn holliach yn Gymraeg a chystal ag unrhyw iaith arall. Dw i\u2019n gwybod bod hyn i gyd yn hollol afrealistig ond dyna ni."}, {"text_idx": "#000081", "text": "Tra ein bod ni\u2019n ceisio meddwl am ffyrdd o ddatblygu\u2019r maes yma (sori, dim datrysiadau heddiw!) dylen ni ystyried cefnogi cyfrifon fel @elliwsan, @owen_garry, @sianeaber sy\u2019n ceisio torri newyddion yn Gymraeg. Oes \u2019na rhai eraill?"}, {"text_idx": "#000082", "text": "Pob bendith i\u2019r bobl eraill yma sy\u2019n ceisio ein cyffroi drwy ddefnydd o\u2019r geiriad \u2018newyddion yn torri\u2018 ar Twitter!"}, {"text_idx": "#000083", "text": "Down ni a\u0302 rhagor ar hyn tra bod y sefyllfa yn datblygu."}, {"text_idx": "#000085", "text": "Dyma nodyn bach sydyn i ddatgan bod fy mhrosiect Y Bydysawd wedi dod i ben. Dw i heb wneud unrhyw beth arno fe ers sbel a dweud y gwir. Ond mae eisiau gwerthuso\u2019r peth."}, {"text_idx": "#000086", "text": "Beth oedd gwefan Y Bydysawd? Ymdrech i sbarduno a chynnal trafodaeth am faterion cyhoeddus, gwleidyddiaeth, chwaraeon, a phob math o bwnc \u2013 ar y we agored drwy gyfrwng y Gymraeg oedd hi."}, {"text_idx": "#000087", "text": "Yn anffodus dw i ddim gyda\u2019r adnoddau i gynnal yr hen wefan fel archif fy hun ond mae cipddarlun yma, diolch i . (Dyw\u2019r sylwadau ddim yna ond gofynnwch i mi os ydych chi eisiau copi o\u2019r data.)"}, {"text_idx": "#000088", "text": "Drwy\u2019r dydd, drwy\u2019r wythnos, roedd y wefan yn tynnu crynodebau o erthyglau newydd yn Gymraeg o ffynhonellau yn awtomatig (yn bennaf drwy RSS) fel Newyddion BBC Cymru yn yr oes cyn Cymru Fyw, Golwg360, ambell i beth arbennig (drwy Delicious), rhaglennu S4C Clic, ac ati."}, {"text_idx": "#000089", "text": "Wedyn roedd pobl yn gadael sylwadau (drwy Disqus) a chynnal trafodaethau am yr eitemau. Bob tro roedd angen clicio\u2019r eitem i weld yr erthygl/cynnwys/rhaglen ar y wefan wreiddiol."}, {"text_idx": "#000090", "text": "Roedd Y Bydysawd yn gyfrifol am roi rhagor o draffig i wefannau Cymraeg ac mae eisiau meddwl sut rydyn ni\u2019n gwneud hynny yn well heddiw."}, {"text_idx": "#000091", "text": "Cyfeiriad neu efallai teyrnged i fenter newyddion aflwyddiannus Y Byd oedd yr enw!"}, {"text_idx": "#000092", "text": "Fel is-brawf o dan yr enw Skdadl lanlwythais i\u2019r destun o erthygl barn i gylchgrawn Golwg gan Angharad Mair, roedd hynny yn hwyl ac yn weddol ddiddorol fel sgwrs."}, {"text_idx": "#000094", "text": "Ar un adeg roedd Y Bydysawd yn cynnig sylwadau fel nodwedd i lenwi\u2019r gwagle pan doedd dim modd gwneud hynny ar wefannau eraill megis Newyddion BBC Cymru a Golwg360."}, {"text_idx": "#000095", "text": "Ces i e-bost cwrtais maes o law wrth olygydd Golwg360 (Owain Schiavone) i ofyn i mi dynnu\u2019r ffrwd i\u2019w wefan. O\u2019n i\u2019n hapus i wneud hynny ac o\u2019n i\u2019n hapusach pan wnaethon nhw ychwanegu sylwadau ac wedyn Disqus i\u2019w wefan \u2013 iei! Dw i\u2019n meddwl bod y sylwadau ar Golwg360 wedi gwella ers ychwanegu Disqus \u2013 oherwydd y proffilau a \u2018pherchnogaeth\u2019 dros sylwadau. Cyn hynny roedd modd gadael sylwadau wrth \u2018yrru heibio\u2019. Dw i ddim yn honni fy mod i wedi cael unrhyw effaith ar strategaeth Golwg360 \u2013 ond dyna oedd yr hanes."}, {"text_idx": "#000097", "text": "Ond i fod yn deg, er bod cynnig sylwadau yn Gymraeg ar y we agored yn digon hawdd mae llwyddo i gynnal unrhyw drafodaeth yn dipyn o gelfyddyd ddyrys. Does bron neb o\u2019r cyhoeddwyr, sefydliadol neu wirfoddol, wedi llwyddo i gynnal trafodaethau da er bod rhai wedi ceisio. Meddwl ydw i am Fideo Wyth, blogwyr Hacio\u2019r Iaith, blogwyr gwleidyddol yn Gymraeg, ac ati."}, {"text_idx": "#000098", "text": "Diffyg cyrraeddiad yr erthyglau gwreiddiol, diffyg pobl, diffyg amser \u2013 bydd y nifer o bobl sy\u2019n gadael sylwadau wastad yn is na\u2019r nifer o ddarllenwyr/wylwyr. Mae hynny yn wir am bethau Saesneg ond mae\u2019r niferoedd yna.\nDiffyg hyder wrth ysgrifennu\u2019n Gymraeg \u2013 o bosib?\nPryder am fynegi barn yn gyhoeddus neu wrthdaro buddiannau\nPryder am sarhad ar y sgwrs gan bobl eraill \u2013 o bosib?\nEfallai dydy pobl ddim am ddysgu systemau newydd achos maen nhw yn licio Facebook, Instagram, Twitter, ac ati, ac yn hoffi postio eu barnau ar eu proffilau eu hunain\nGyda llaw dw i hefyd yn methu meddwl am unrhyw wefan yn Gymraeg sy\u2019n defnyddio system sylwadau Facebook ac mae prinder sy\u2019n defnyddio Disqus. Felly efallai bod cyfrifoldeb ar gyhoeddwyr am beidio mentro neu arloesi yn y maes yma."}, {"text_idx": "#000100", "text": "Beth am adael sylw yn sydyn ar un o\u2019ch hoff wefannau neu flogiau? Ystyriwch adael sylw o dan yr eitem ei hun yn hytrach nag ymateb drwy Twitter/Facebook. Byddai\u2019r blogiau a sefydlwyd yn 2016 neu 2015 yn le da i ddechrau!"}, {"text_idx": "#000101", "text": "Ceisio dysgu beth aeth o\u2019i le yn y refferendwm ydw i, ac wedi bod yn meddwl am ffactor arall sydd ddim wedi cael sylw \u2013 hyd y gwelaf i."}, {"text_idx": "#000102", "text": "Rydyn ni\u2019n cymryd bod pobl yng Nghymru wedi pleidleisio dros adael am sawl rheswm."}, {"text_idx": "#000105", "text": "Cynigiodd ymgyrch gadael y tri pheth yma yn y gwacter. Rydyn ni\u2019n gwybod am yr arweinyddiaeth. Nhw oedd yn cynnig rhesymeg/dihongliad, i bobl heb unrhyw gyd-destun ehangach oherwydd diffyg cyrraeddiad cyfryngau Cymreig. Rhoi x mewn blwch oedd y weithred wrth gwrs."}, {"text_idx": "#000108", "text": "Amserlennu trydariadau o flaen llaw \u2013 fy ffordd i"}, {"text_idx": "#000109", "text": "Dw i wedi creu system fy hun sy\u2019n trydar yr hyn sydd ar daenlen fesul diwrnod."}, {"text_idx": "#000110", "text": "Enw y cyfrif Twitter yw @fideobobdydd, ffordd o ddosbarthu fideos o safon yn Gymraeg er mwyn denu mwy o sylw."}, {"text_idx": "#000111", "text": "Ar hyn o bryd mae e dim ond yn trydar unwaith bob dydd am 9:05yh. Prawf cysyniadol yw\u2019r prosiect bach hwn ac byddai modd ehangu ac addasu fe."}, {"text_idx": "#000114", "text": "Byddai modd ychwanegu ffynonellau eraill achos mae ffeindio fideo ar gyfer bob dydd yn dipyn o dasg. Os oes gwagle ar y dyddiad fydd ddim trydariad, ar hyn o bryd. Gallwn i greu rhestr hirfaeth o fideos i\u2019w postio ar hap yn ogystal a\u0302\u2019r rhai sydd ar yr amserlen, neu dynnu fideos o rhestr o hoffterau cyfrif YouTube, rhestr chwarae ac ati. Wrth gwrs mae platfformau eraill megis Facebook yn bosibl hefyd."}, {"text_idx": "#000115", "text": "Dyma rai o\u2019r manylion technegol. Mae\u2019n defnyddio rhai o\u2019r un dulliau ag UnigrywUnigryw, megis sgript PHP sy\u2019n siarad ag API Twitter. Y gwahaniaeth pwysig yw\u2019r ffynhonnell o ddata. Mae\u2019r sgript yn cael gafael ar y ddata mewn fformat CSV."}]